重午
作者：張鎡
朝代：宋

paragraphs: 林間忘時節，今朝忽重午。
雨過天未昧，輕陰障初暑。
追思兒童日，爭先纏綵縷。
葵榴映昌歜，梅李參角黍。
書堂給休假，歡呼屢跳舞。
但喜逢佳辰，那知歲如許。
遄經六六回，勞生竟何補。
幸早安靜樂，飛潜伴鱗羽。
猶憐艾作人，獰瞠儼當戶。
想其亦自畏，勢險正騎虎。
孰若平地我，不隨時仰俯。
門前鷗鷺波，宅畔花柳圃。
晨看一卷經，暮飲三杯醑。
詩成時落韻，格調任踰矩。
大勝汨羅人，獨醒徒自苦。